|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **Покрајински секретаријат за образовање, прописе,**  **управу и националне мањине – националне заједнице**  Булевар Михајла Пупина 16, 21000 Нови Сад  Т: +381 21 487 46 14, 487 46 09, 487 43 36  ounz@vojvodinа.gov.rs | |
|  | БРОЈ: 128-454-3/2018-04 | ДАТУМ: 05.02.2018. | |

На основу члана 3. Правилника o додели буџетских средстава за финансирање и суфинансирање модернизације инфраструктуре установа основног и средњег образовања и васпитања и ученичког стандарда на територији АП Војводине („Службени лист АПВ”, број 4/17) и члана 3. Правилника o додели буџетских средстава за финансирање и суфинансирање модернизације инфраструктуре предшколских установа на територији АП Војводине („Службени лист АПВ”, бр. 14/17), а у вези с Покрајинском скупштинском одлуком о буџету Аутономне покрајине Војводине за 2018. годину („Службени лист АПВ”, бр. 57/2017), Покрајински секретаријат за образовање, прописе, управу и националне мањине ‒ националне заједнице (у даљем тексту: Секретаријат) расписује

**КОНКУРС**

**ЗА ФИНАНСИРАЊЕ** **И СУФИНАНСИРАЊЕ РЕКОНСТРУКЦИЈЕ, АДАПТАЦИЈЕ, САНАЦИЈЕ И ИНВЕСТИЦИОНО ОДРЖАВАЊЕ ОБЈЕКАТА УСТАНОВА ОСНОВНОГ, СРЕДЊЕГ ОБРАЗОВАЊA И ВАСПИТАЊА, УЧЕНИЧКОГ СТАНДАРДА И ПРЕДШКОЛСКИХ УСТАНОВА НА ТЕРИТОРИЈИ AУТОНОМНЕ ПОКРАЈИНЕ ВОЈВОДИНЕ ЗА 2018. ГОДИНУ**

Конкурс се расписује на износ средстава обезбеђених Покрајинском скупштинском одлуком о буџету Аутономне покрајине Војводине за 2018. годину („Службени лист АПВ”, бр. 57/2017) и то: за финансирање и суфинансирање реконструкције, адаптације, санације и инвестиционо одржавање објеката установа основног, средњег образовањa и васпитања, ученичког стандардаи предшколских установа на територији Аутономне покрајине Војводине у укупном износу од **150.366.000,00 динара** (на нивоу основног образовања и васпитања **95.000.000,00 динара**, на нивоу средњег образовања и васпитања **33.800.000,00** **динара,** за установе ученичког стандарда **11.871.000,00 динара** и за предшколске установе **9.695.000,00** **динара**).

Средства су намењена за извођење радова реконструкције, адаптације, санације и за инвестиционо одржавање објеката установа основног, средњег образовањa и васпитања, ученичког стандардаи предшколских установа на територији Аутономне покрајине Војводине, а за које решење o одобравању извођења радова издаје орган надлежан за издавање грађевинске дозволе према члану 145. став 1. Закона о планирању и изградњи („Сл.гласник РС“, бр. 72/2009, 81/2009-испр.,64/2010-одлука УС, 24/2011,121/2012, 42/2013- одлука УС, 50/2013 – одлука УС, 98/2013 – одлука УС, 132/2014 и 145/2014).

**Средства се не додељују за финансирање и суфинансирање извођења радова изградње, доградње и текућег одржавања објекта.**

Средства се не додељују за радове чије је финансирање у пуном износу обезбеђено из других извора.

Дозвољено је подношење пријаве за пројекте за чију реализацију није покренут поступак јавне набавке.

Реализација финансијских обавеза вршиће се у складу с ликвидним могућностима буџета Аутономне покрајине Војводине за 2018. годину.

**УСЛОВИ КОНКУРСА**

*1. Подносиоци захтева*

Корисници који имају право да учествују у расподели средстава јесу:

* школе за основно образовање и васпитање, школе за средње образовање и васпитање и установе ученичког стандарда на територији Аутономне покрајине Војводине чији je оснивач Република Србија, АП Војводина и јединицa локалне самоуправе;
* јединице локалне самоуправе (искључиво за потребе предшколских установа) на територији АП Војводине.

*2. Критеријуми расподеле средстава*

Критеријуми расподеле средстава по Правилнику o додели буџетских средстава за финансирање и суфинансирање модернизације инфраструктуре установа основног и средњег образовања и васпитања и ученичког стандарда на територији АП Војводине, као и по Правилнику o додели буџетских средстава за финансирање и суфинансирање модернизације инфраструктуре предшколских установа на територији АП Војводине јесу:

1. значај реализације пројекта када је реч о безбедности ученика, наставника односно деце, васпитача и запослених који користе објекте;
2. значај реализације пројекта за обезбеђивање квалитетних услова за боравак и извођење васпитно-образовног рада;
3. финансијска оправданост пројекта;
4. одрживост пројекта;
5. локални односно регионални значај пројекта;
6. активности које су предузете с циљем реализације пројекта (предност ће имати пројекти за које је прибављено решење о одобрењу извођења радова које издаје орган надлежан за издавање грађевинске дозволе);
7. обезбеђени извори средстава за реализацију пројекта (предност ће имати пројекти за које су обезбеђена средства за суфинансирање из других извора).

**ОПШТЕ СМЕРНИЦЕ КОНКУРСА**

Уколико је технички могуће, пројекат реализовати у више независних фаза извођења радова, Корисник треба да поднесе пријаву с јасно наведеним фазама за извођење радова и назначеним финансијским средствима за све фазе.

Приложен предмер и предрачун радова треба да буде са прецизно утврђеном количином радова и са тржишним ценама, јер ће се средства Кориснику преносити у складу са спроведеним поступком јавне набавке (а највише до одобреног износа). Вишкове радова и непредвиђене радове Секретаријат неће моћи да финансира.

Након доделе средства по Конкурсу, а пре преноса средстава, Корисник ће бити дужан да:

- потпише уговор о додели буџетских средстава са Секретаријатом, којим ће се регулисати међусобна права и обавезе уговорних страна;

- спроведе поступак јавне набавке (за избор понуђача одговоран је Корисник и одговорно лице у њему);

- достави фотокопију банкарске гаранције изабраног извођача радова за добро извршење посла;

- ангажује независно лице као стручни надзор над извођењем предметних радова;

- достави решење о одобрeњу извођењa предметних радова издато од стране органа општинске/градске управе надлежне за издавање грађевинске дозволе.

Корисник који је за одређени пројекат конкурисао и на другим местима, има право подношења пријаве и на предметни конкурс уколико у моменту подношења пријаве није имао, нити је могао имати сазнање о томе да ли су му одобрена средства по другом конкурсу за предметни пројекат.

**НАЧИН ПОДНОШЕЊА ЗАХТЕВА**

Захтеви за доделу средстава подносе се на јединственом конкурсном обрасцу Секретаријата. Комплетна конкурсна документација може се преузети од **05.02.2018. године** на веб-адреси Секретаријата [**www.puma.vojvodina.gov.rs**](http://www.puma.vojvodina.gov.rs)

Захтеви се достављају путем поште на адресу: Покрајински секретаријат за образовање, прописе, управу и националне мањине ‒ националне заједнице с назнаком „За конкурс – за финансирање и суфинансирање реконструкције, адаптације, санације и инвестиционо одржавање објеката установа основног, средњег образовања и васпитања, ученичког стандарда и предшколских установа на територији Аутономне покрајине Војводине за 2018. годину”, Булевар Михајла Пупина 16, 21000 Нови Сад, или се подносе лично, предајом на писарници покрајинских органа управе у Новом Саду (приземље зграде Покрајинске владе).

**Уз пријаву на конкурс, прилаже се:**

1. **копија техничке документације на основу које је орган надлежан за издавање грађевинске дозволе издао решење о одобрењу извођења радова.**

**У случају да установа, чији је оснивач АП Војводина, није прибавила решење о одобрењу за извођење радова, ова установа подноси копију техничке документације на основу које ће након прибављања сагласности за извођење радова од стране Покрајинске владе, надлежан орган издати решење о одобрењу извођења радова;**

1. **копија решења о одобрењу за извођење радова које издаје орган надлежан за издавање грађевинске дозволе.**

**Установе чији је оснивач АП Војводина, које нису прибавиле решење о одобрењу за извођење радова, подносе акт надлежног органа којим се потврђује да је приложена техничка документација комплетна и одговарајућа, на основу које ће се по добијању сагласности Покрајинске владе за извођење радова издати решење о одобрењу за извођење радова;**

1. **предмер и предрачун радова потписан и оверен од стране одговорног пројектанта (документ не старији од шест месеци с нумерисаним странама, обавезно да садржи датум израде);**
2. **ако су средства обезбеђена и из других извора (суфинансирање), доказ о обезбеђеним средствима (уговор, решење и слично);**
3. **фотокопија потврде о пореском идентификационом броју установе образовања односно за предшколске установе ‒ јединице локалне самоуправе (оснивачa установe).**

**Рок за подношење пријава на Конкурс је 02.03.2018. године.**

Секретаријат задржава право да од подносиоца захтева, по потреби, затражи додатну документацију и информације, односно да за доделу средстава одреди испуњење потребних услова.

Комисија неће разматрати:

- непотпуне пријаве;

- неблаговремене пријаве (пријаве послате након рока који је означен као последњи дан конкурса);

- недопуштене пријаве (пријаве које су поднела неовлашћена лица и субјекти који нису предвиђени конкурсом);

- пријаве које се не односе на конкурсом предвиђене намене;

- пријаве корисника који у претходном периоду финансијским и наративним извештајима нису оправдали средства додељена из покрајинског буџета.

Резултати Конкурса биће објављени на интернет презентацији Секретаријата.

**Заинтересована лица додатне информације у вези с реализацијом Конкурса могу добити у Секретаријату на бројеве телефона: 021/487 4614, 487 4609, 487 4336.**

Покрајински секретар

Nyilas Mihály

(Михаљ Њилаш)